Moritz Bleibtreu
Moritz J. Bleibtreu (* 13. August 1971 in München) is en düütschen Schauspeler. He is de Söhn vun de öösterriekschen Schauspelersche Monica Bleibtreu un den Schauspeler Hans Brenner, de ok ut Öösterriek stammt. Sien Oorgroottante is de Schauspelersche Hedwig Bleibtreu.

Levensloop un Wark 
Bleibtreu is in Hamborg opwassen. He hett al in de Kinnertiet vör de Kamera stahn, vör allem in de Kinnerreeg Neues aus Uhlenbusch mit Hans-Peter Korff, de vun sien Mudder un Rainer Boldt schreven worrn is. En wietere Rull speel he in Ich hatte einen Traum, de ok vun Boldt schreven worrn is un ok wedder mit Korrf besett weer. An de Siet vun sien Mudder speel he 1986 sien drüdde Rull in de Minireeg Mit meinen heißen Tränen.

In de ölvten Klass is Bleibtreu vun de School afgahn. Över Paris, woneem he as Au-Pair arbeidt hett, keem he na New York City. Dor hett he denn Schauspeelünnerricht nahmen. In’t Öller vun 21 Johren hett he denn sien Loopbahn an’t Schauspeelhuus Hamborg wedder opnahmen. He kreeg denn ok en poor Rullen in lüttere Feernsehprodukschonen.

Dör eenige Feernseh-Speelfilmen is he bekannt worrn, vör allen aver dör sien Rullen in Kinofilmen as Lola rennt, Knockin' on Heaven’s Door oder Das Experiment. Mit den düütsch-töörkschen Filmmaker Fatih Akın hett he de Filmen Im Juli. un Solino maakt. Ok in Kinnerfilmen speelt he af un to noch, as 2004 in den däänschen Film Fakiren fra Bilbao.

In’t Johr 2007 geev Bleibtreu to verstahn, dat he sik 1998 seggt hett, keen Feernsehfilmen mehr maken to wullen, as Kino de aktive Form vun’t Tokieken is, Feernsehn dorgegen en passive.

In’n November 2008 is de Schauspeler Vadder worrn.

Filmografie (Utwahl)

Utteken 
Moritz Bleibtreu is för sien Filmrullen eenige mol för internatschonal bekannte Filmpriesen vörslahn worrn, vun de he teihn wunnen hett:
 1997: den Düütschen Filmpries in Gold in de Kategorie Sünnere Leistung vun en Nevendorsteller för Knockin’ on Heaven’s Door.
 1998: den Ernst-Lubitsch-Pries för Knockin’ on Heaven’s Door.
 1999: den Jupiter in de Kategorie Beste düütsche Schauspeler för Lola rennt.
 2001: den Düütschen Filmpries in Gold in de Kategorie Sünnere Leistung vun en Hööftdorsteller för Das Experiment.
 2001: den Publikumspries vun’n Düütschen Filmpries as Schauspeler vun’t Johr.
 2002: den Golden Space Needle Award in de Kategorie Beste Dorsteller för Das Experiment.
 2002: den Jupiter in de Kategorie Beste düütsche Schauspeler för Das Experiment.
 2005: den Romy in de Kategorie Leefsten Schauspeler.
 2006: den Romy in de Kategorie Leefsten Schauspeler.
 2006: den Sülvern Boor vun de Berlinale in de Kategorie Beste Dorsteller för Elementarteilchen.

Borns

Weblenken 

 Literatur vun un över Moritz Bleibtreu in de Düütschen Natschonalbökeree

Mann
Börger von Düütschland
Schauspeler
Boren 1971